Ritt Bjerregaard (S), 2003-02-25:
Man må jo desværre sige om behandlingen af det her forslag, at der i meget høj grad er kommet svar, som ligner nogle af de svar, der tidligere har været givet omkring det her spørgsmål.
Vi har i Socialdemokratiet, synes jeg, hæftet os positivt ved de initiativer, der er taget fra ministerens side, også selv om vi ikke synes, at de er tilstrækkelige.
Jeg undrede mig meget over, at ministeren i sin besvarelse kun hæftede sig ved skuffelsen hos dem, som ikke fik del i den pulje, der allerede er blevet uddelt, i stedet for at hæfte sig ved glæden hos dem, som var så heldige at komme med, og som nu er i gang.
Og jeg deler sådan set hr. Martin Lidegaards ønske om, at vi gennem udvalgsbehandlingen får inddraget nogle af de erfaringer, der kan være gjort med de ordninger, som rent faktisk blev sat i gang.
Jeg synes også, det vil være oplysende i forbindelse med udvalgsbehandlingen at få en nærmere belysning af nogle af ministerens initiativer, for fordelen ved forslaget her er jo, at derved får Folketinget også en mulighed for at følge med i disse initiativer, hvilket vi jo ellers ikke har haft. Jeg er interesseret i spørgsmålet om, hvordan indsamlingen af viden vil komme til at foregå.
Jeg er også interesseret i yderligere at få oplysninger om den vejledning, der nu skal ud til institutionerne, og som jeg forstod på ministeren var til høring.
Jeg synes, det kan være fornuftigt med en sådan vejledning, men jeg ville være meget ked af det, hvis jeg efterfølgende kun kunne konstatere, at den fik en sådan udformning, at det kun var halvfabrikata, der kunne anvendes i institutionerne, for så kommer vi faktisk til at få nogle ordninger, der er dårligere end dem, vi har i dag. Ligeledes vil jeg være meget interesseret i at høre yderligere om de 10 mio. kr., som partierne bag vandmiljøhandleplanen fik afsat til de offentlige køkkener og de økologiske fødevarer, som ministeren selv nævnte i sin besvarelse.
Det er en god anledning til at få klaret lidt op på, hvad der foregår på det område.
Jeg synes, det var lidt trist at høre hr. Henrik Vestergaard som ordfører.
Halvdelen af ordførertalen gentog de bemærkninger, der er i forslaget.
Det er der strengt taget ikke nogen grund til at bruge Folketingets talertid på.
Og så var det sådan noget med, at der skulle være forskel på, om man var for decentralisering eller centralisering.
Her må jeg jo sige, at et forslag, der lægger op til, at det er en pulje, der kan søges om og anvendes, er det vist meget svært at beskrive som særlig centralistisk.
Så den faldt ligesom også lidt til jorden.
Fru Lone Møller har haft fat i flere af de andre ting, så det skal jeg ikke gå ind i.
Jeg deler fru Lone Møllers store bekymringer i forhold til den stigende fedme, og jeg har også min store tvivl om, hvad det konkret er, der kommer fra regeringen.
Jeg synes, der bliver talt meget om kampagner og meget lidt om indholdet i dem, men det går jeg ud fra at vi får lejlighed til at drøfte ved en anden lejlighed.
Jeg var glad for, at hr. Christian H. Hansen brugte den lille smule taletid, han tiltog sig, til at nævne det økologiske princip og hans interesse for økologien - det var lidt i modsætning til den sidste ordfører - også fordi jeg synes, det var påfaldende, at det i så ringe grad indgik i ministerens tale.
Det synes jeg også at der er god lejlighed til at arbejde videre med i udvalget.
Det undrede mig lidt, at der ikke har været flere i debatten, der har gjort noget ud af de bemærkninger, som bl.a. hr. Jørn Jespersen kom med, om indlæringen.
Det er jo rigtigt, som hr. Jørn Jespersen siger, at der er en sammenhæng imellem, om man får et fornuftigt måltid mad midt på dagen, og hvad man er i stand til at lære i skolen. Det er da meget flot at sige, at det her alene er forældrenes ansvar, og så kan lærerne sidde med de elever, som simpelt hen er ude af stand til koncentreret at følge med i undervisningen.
Det er jo klart, at det bliver skolens ansvar.
Det er jo klart, at samfundet ikke bare kan lade som ingenting i en sådan situation, og derfor synes jeg, at det var meget påfaldende og også tankevækkende, at det har spillet en så lille rolle i de indlæg, der har været her i dag.
Jeg synes også om hr. Jørn Jespersens bemærkninger om, hvad forældrene har til rådighed.
Der er de mange kantiner, der er oprettet rundtomkring på arbejdspladserne, hvor forældrene kan være sikre på at få et godt, fornuftigt og ordentligt måltid mad, men når det drejer sig om børnene, er vi ikke villige til overhovedet at yde anden indsats, end at de kan gå ind på en hjemmeside, eller det kan det være, at der kommer et rejsehold, men vi har i øvrigt ikke tænkt os fra Folketingets side at gå ind og gøre noget som helst for, at det kan blive bedre.
Jeg er meget enig med hr. Keld Albrechtsen i, at det her også hænger sammen med den generelle sundhedspolitik.
Vi ved jo, at der er mange livsstilssygdomme, som er bekostelige for det offentlige sygehusvæsen.
Det synes jeg også er et perspektiv, som det ville være spændende for os at bore lidt mere i i forbindelse med behandlingen af dette forslag i udvalget.
Jeg skal slutte med at takke for de positive bemærkninger, der har været, og udtrykke en skuffelse over nogle af de negative og desværre lidt traditionelle og forudsigelige afvisende bemærkninger.